CELEX: 32018D0219
Language: da
Date: 2018-01-23 00:00:00
Title: Rådets afgørelse (EU) 2018/219 af 23. januar 2018 om indgåelse af aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner

16.2.2018   
            
            
               DA
            
            
               Den Europæiske Unions Tidende
            
            
               L 43/1
            
         RÅDETS AFGØRELSE (EU) 2018/219
   af 23. januar 2018
   om indgåelse af aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 6, andet afsnit, litra a),
   under henvisning til forslag fra Europa-Kommissionen,
   under henvisning til godkendelse fra Europa-Parlamentet (1), og
   ud fra følgende betragtninger:
   
               (1)
            
            
               I henhold til Rådets afgørelse (EU) 2017/2240 (2) blev aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner (»aftalen«) undertegnet den 23. november 2017 med forbehold af dens indgåelse på et senere tidspunkt.
            
         
               (2)
            
            
               Cap and trade-systemer er politiske værktøjer, som reducerer drivhusgasemissioner på en omkostningseffektiv måde. Sammenkobling af cap and trade-systemer forventes at føre til bredere CO2-prissætning, hvilket vil øge tilgængeligheden af muligheder for reduktion og forbedre omkostningseffektiviteten af emissionshandel. Udviklingen af et velfungerende internationalt CO2-marked gennem en bottom up-sammenkobling af emissionshandelssystemer er et af Unionens og det internationale samfunds langsigtede politiske mål, navnlig som middel til at nå klimamålene, herunder i henhold til Parisaftalen om klimaændringer.
            
         
               (3)
            
            
               Aftalen bør godkendes.
            
         
               (4)
            
            
               Det er væsentligt for sammenkoblingen af Schweiz' emissionshandelssystem og EU's emissionshandelssystem, at det schweiziske emissionshandelssystem omfatter luftfart. Schweiz' emissionshandelssystem omfatter endnu ikke luftfart, men Det Schweiziske Forbund arbejder på regler om udvidelse af dets emissionshandelssystem til luftfart. Aftalen bør ikke træde i kraft, før disse regler er blevet indført, og bilag I, del B, til aftalen er blevet ændret med henblik på at henvise til disse regler —
            
         VEDTAGET DENNE AFGØRELSE:
   Artikel 1
   Aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner godkendes herved på Den Europæiske Unions vegne. (3)
   
   Artikel 2
   1.   Formanden for Rådet udpeger den eller de personer, som på Unionens vegne er beføjet til at udveksle de ratifikations- eller godkendelsesinstrumenter, der er omhandlet i aftalens artikel 21, med henblik på at udtrykke Unionens samtykke til at blive bundet af aftalen (4).
   2.   Unionens godkendelsesinstrument meddeles først, når Det Schweiziske Forbund har sat de fornødne regler om udvidelse af dets emissionshandelssystem til luftfart i kraft, og bilag I, del B, til aftalen er blevet ændret i overensstemmelse hermed.
   Artikel 3
   Denne afgørelse træder i kraft på tyvendedagen efter offentliggørelsen i Den Europæiske Unions Tidende.
   
      Udfærdiget i Bruxelles, den 23. januar 2018.
      
         
            På Rådets vegne
         
         V. GORANOV
         
            Formand
         
      
   
   
      (1)  Godkendelse af 12.12.2017(endnu ikke offentliggjort i EUT).
   
      (2)  Rådets afgørelse (EU) 2017/2240 af 10. november 2017 om undertegnelse på Unionens vegne og om midlertidig anvendelse af aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner (EUT L 322 af 7.12.2017, s. 1).
   
      (3)  Aftalen er offentliggjort i EUT L 322 af 7.12.2017, s. 3 sammen med afgørelsen om undertegnelse.
   
      (4)  Datoen for aftalens ikrafttræden offentliggøres i Den Europæiske Unions Tidende på foranledning af Generalsekretariatet for Rådet.